**Total War: Shogun 2** on The Creative Assemblyn kehittämä ja Segan julkaisema strategiapeli. Se on *Total War* -sarjan uusimpia osia, ja palaa pitkään Euroopan historiassa pysytelleen sarjan juurille Japaniin. Peli julkaistiin 15. maaliskuuta 2011.

*Shogun 2* sijoittuu Ōnin-sodan jälkeiseen 1500-luvun Japaniin, joka on hajonnut useiden klaanien taistelukentäksi. Pelaaja ottaa haltuunsa valitsemansa klaanin tarkoituksenaan voittaa toiset osapuolet ja nousta shōguniksi. Koska pelialue kattaa vain Japanin, pelissä painotetaan Itä-Aasian sodankäynnin tyyliä. Esimerkiksi pelin tekoäly on suunniteltu noudattamaan Sunzin *Sodankäynnin taitoa*.

Pelaaminen
----------

*Shogun 2*:n pelityyli on aikaisempien *Total War* -sarjan pelien tapaan reaaliaikaisen ja vuoropohjaisen strategiapelin yhdistelmä. Pelin kampanjan karttatilassa pelaaja toimii klaanin johtajana, ja hallitsee joukkojaan vuoropohjaisesti. Taistelutilanteessa pelaaja puolestaan ohjaa reaaliaikaisesti joukkoja taistelukentällä.

Kampanjassa pelaajan tulee hallita provinsseja, armeijaa, klaanin taloutta ja teknologista kehitystä. Pelaaja voi lähettää joukkonsa hyökkäämään toisten klaanien kimppuun ohjaamalla kenraalia tai daimiota kuvaavaa avataria kartalla. Taistelemisen lisäksi suhteita muihin klaaneihin voi hoitaa diplomatialla, järjestetyillä avioliitoilla ja erikoishahmoilla, kuten vakoilijoina ja salamurhaajina toimivina ninjoilla ja geishoilla.

Moninpelissä luodaan oma hahmo ja taistellaan muita pelaajia vastaan.

Pelissä oli alun perin yhdeksän pelattavaa klaania, sekä ainoastaan pelin *Limited Edition* -version mukana tullut Hattori-klaani. Jokaisella klaanilla on omat erikoisominaisuudet, jotka tekevät siitä paremman tietyillä osa-alueilla. Esimerkiksi Tosan provinssia hallitseva Chosokabe-klaani kykenee värväämään parhaimpia jousiampujia, ja Mikawan provinssia hallitseva Tokugawa-klaani hoitaa parhaiten klaanien välisiä suhteita. Näiden klaanien lisäksi pelissä pelattavina ovat Odan, Daten, Morin, Hojon, Takedan, Shimazun ja Uesugin klaanit. 26. toukokuuta Steamissa julkaistiin maksullisena lisäsisältönä buddhalainen herätysliike Ikkō-ikki, joka toimii pelissä klaanin tapaan.

Julkaisu
--------

Pelin demoversio julkaistiin vapaasti ladattavaksi Steamissa 22. helmikuuta. Se sisältää tutoriaalin, historiallisen Sekigaharan taistelun sekä pelin sisäisen tietosanakirjan.

Itse peli julkaistiin neljänä eri versiona. Tavallinen versio sisältää pelkän pelin, kun taas *Limited Edition* sisältää pelin lisäksi uuden pelattavan osapuolen (Hattori-klaanin), Nagashinon taistelun, täyden haarniskan pelaajan avatarille sekä kokemuspisteitä hahmolle. *Collector’s Edition* lisää mukaan bambulaatikon jäljennyksen, taidekirjan sekä Takeda Shingeniä esittävän figuurin. *Grand Master’s edition* puolestaan sisältää edellisten lisäksi pelin teemaan kuuluvan shakkipelin. Lisäksi eri kaupoista ennakkotilanneet saivat lisäsisältöä peleihinsä.

* GameStopista tilanneet saivat vuoteen 1545 sijoittuneen Kawagoen taistelun pelattavakseen. Tuolloin Hojo-klaani hyökkäsi yöllä heidän linnaansa piirittänyttä Uesugi-klaania vastaan.
* Best Buyn kautta tilanneet saivat 1 000 kokua eli pelin sisäistä rahaa, jonka pelaaja sai käyttöönsä kampanjan alussa.
* Steam julkaisi pelin kunniaksi kaikki *Total War* -sarjan pelit sisältäneen paketin, jonka tilanneet saivat lisäsisältöä *Team Fortress 2* -peliin. Tämä sisälsi japanilaisia esineitä, kuten katanan, kunain ja sashimonon.

Lähteet
-------

1. 1 2  Gallegos, Anthony: Shogun II: Total War Campaign Preview *pc.ign.com*.  10.09.2010. IGN.  Arkistoitu 12.9.2010. Viitattu 27.05.2011.
2. ↑   (Arkistoitu – Internet Archive)
3. ↑   (Arkistoitu – Internet Archive)
4. ↑  Total War: SHOGUN 2™ – Demo Announced *totalwar.com*.  15.02.2011. Viitattu 22.04.2011.
5. ↑  Total War: SHOGUN 2™ - Pre-orders *totalwar.com*.  Arkistoitu 31.3.2012. Viitattu 21.04.2011.
6. 1 2  Daniel Horowitz: Shogun 2: Total War Demo Released Date Announced; Pre-Order Bonuses *world-gaming.com*.  21.02.2011. World-Gaming Network.  Arkistoitu 16.3.2012. Viitattu 21.04.2011.
7. ↑  The Shogun Pack Valve Corporation. Viitattu 21.04.2011.

Aiheesta muualla
----------------

* Pelin viralliset sivut

  

*Total War* -pelisarja

|  |  |
| --- | --- |
| Virallinen pääsarja | 
* Shogun
	+ Mongol Invasion
* Medieval
	+ Viking Invasion
* Rome
	+ Barbarian Invasion
	+ Alexander
* Medieval II
	+ Kingdoms
* Empire
	+ The Warpath Campaign
* Napoleon
* Shogun II
* Rome II
* Attila
* Saga: Thrones of Britannia
* Three Kingdoms
* Saga: Troy

 |
| Fiktiivinen maailma | 
* Total War: Warhammer
* Total War: Warhammer II

 |
| Muut | 
* Spartan: Total Warrior
* Stormrise
* Viking: Battle for Asgard

 |